LV Eiropas Savienības Oficiālais Vēstnesis L 274/3

NOLĪGUMS

starp Eiropas Savienību un Islandi par lauksaimniecības produktu un pārtikas produktu ģeogrāfiskās izcelsmes norāžu aizsardzību

EIROPAS SAVIENĪBA,

no vienas puses, un

ISLANDE,

no otras puses,

turpmāk kopā “Puses”,

ŅEMOT VĒRĀ, ka Puses vienojas savstarpēji veicināt ģeogrāfiskās izcelsmes norāžu saskaņotu attīstību, kā norādīts Līguma par intelektuālā īpašuma tiesību komercaspektiem (TRIPS) 22. panta 1. punktā, un sekmēt to lauksaimniecības produktu un pārtikas produktu tirdzniecību, kuru izcelsme ir Pušu teritorijās,

ŅEMOT VĒRĀ, ka Līgumā par Eiropas Ekonomikas zonu (“EEZ līgums”) ir paredzēta vīnu, aromatizētu vīna produktu un stipro alkoholisko dzērienu ģeogrāfiskās izcelsmes norāžu savstarpēja atzīšana un aizsardzība,

IR VIENOJUŠĀS PAR TURPMĀKO.

1. pants

Darbības joma

1. Šis nolīgums attiecas uz tādu lauksaimniecības produktu un pārtikas produktu ģeogrāfiskās izcelsmes norāžu atzīšanu un aizsardzību, kuri nav vīni, aromatizēti vīna produkti un stiprie alkoholiskie dzērieni un kuru izcelsme ir Pušu teritorijās.

2. Vienas Puses ģeogrāfiskās izcelsmes norādes otra Puse aizsargā saskaņā ar šo nolīgumu tikai tad, ja tās ietilpst 2. pantā minēto tiesību aktu darbības jomā.

2. pants

Apstiprinātas ģeogrāfiskās izcelsmes norādes

1. Izskatījusi Islandes tiesību aktus, kas uzskaitīti I pielikuma A daļā, Eiropas Savienība secina, ka minētie tiesību akti atbilst I pielikuma B daļā noteiktajiem elementiem.

2. Izskatījusi Eiropas Savienības tiesību aktus, kas uzskaitīti I pielikuma A daļā, Islande secina, ka minētie tiesību akti atbilst I pielikuma B daļā noteiktajiem elementiem.

3. Islande, pabeigusi iebildumu procedūru saskaņā ar I pielikuma C daļu un izskatījusi Eiropas Savienības lauksaimniecības produktu un pārtikas produktu ģeogrāfiskās izcelsmes norādes, kas uzskaitītas II pielikumā un reģistrētas Eiropas Savienībā saskaņā ar 2. punktā minētajiem tiesību aktiem, aizsargā minētās ģeogrāfiskās izcelsmes norādes, ievērojot šajā nolīgumā noteikto aizsardzības līmeni.

4. Eiropas Savienība, pabeigusi iebildumu procedūru saskaņā ar I pielikuma C daļu un izskatījusi Islandes lauksaimniecības produktu un pārtikas produktu ģeogrāfiskās izcelsmes norādes, kas uzskaitītas II pielikumā un reģistrētas Islandē saskaņā ar 1. punktā minētajiem tiesību aktiem, aizsargā minētās ģeogrāfiskās izcelsmes norādes, ievērojot šajā nolīgumā noteikto aizsardzības līmeni.

3. pants

Jaunu ģeogrāfiskās izcelsmes norāžu pievienošana

1. Puses vienojas par iespēju abām Pusēm pieņemamā veidā pievienot II pielikumā jaunas aizsargājamas ģeogrāfiskās izcelsmes norādes saskaņā ar 10. panta 3. punktu pēc tam, kad tās ir pabeigušas iebildumu procedūru saskaņā ar I pielikuma C daļu un izskatījušas ģeogrāfiskās izcelsmes norādes, kā minēts 2. panta 3. un 4. punktā.

2. Pusei nav pienākuma kā ģeogrāfiskās izcelsmes norādi aizsargāt nosaukumu, kas ir pretrunā kādas augu šķirnes vai dzīvnieku šķirnes nosaukumam un tādējādi var maldināt patērētājus par produkta patieso izcelsmi.

4. pants

Ģeogrāfiskās izcelsmes norāžu aizsardzības tvērums

1. Nolīguma II pielikumā uzskaitītās ģeogrāfiskās izcelsmes norādes, arī tās, kas pievienotas, ievērojot 3. pantu, tiek aizsargātas pret:

a) jebkādu aizsargāta nosaukuma tiešu vai netiešu komerciālu izmantošanu: i) attiecībā uz salīdzināmiem produktiem, kas neatbilst ar aizsargāto nosaukumu apzīmēta produkta specifikācijai, vai ii) ja ar šādu lietojumu tiek izmantota ģeogrāfiskās izcelsmes norādes reputācija;

b) jebkādu ļaunprātīgu izmantošanu, atdarināšanu vai asociatīvu piesaukšanu, pat ja ir norādīta produkta patiesā izcelsme vai ja aizsargātais nosaukums ir pārtulkots, transkribēts, transliterēts vai papildināts ar tādiem vārdiem kā “veids”, “tips”, “metode”, “ražots kā”, “atdarinājums”, “aromāts”, “līdzīgs” vai līdzīgiem vārdiem;

c) jebkādu citu nepatiesu vai maldinošu norādi uz produkta cilmi, izcelsmi, būtību vai būtiskām īpašībām, kura ir uz iekšējā vai ārējā iepakojuma, reklāmas materiālos vai dokumentos par attiecīgo produktu, kā arī pret iepakošanu tādā tarā, kas rada nepatiesu iespaidu par produkta izcelsmi;

d) jebkādu citu praksi, kas varētu maldināt patērētāju par produkta patieso izcelsmi.

2. Aizsargātas ģeogrāfiskās izcelsmes norādes nekļūst par sugasvārdiem Pušu teritorijās.

3. Ja ģeogrāfiskās izcelsmes norādes ir pilnībā vai daļēji homonīmas, aizsardzību piešķir katrai norādei, ja tā tiek izmantota labticīgi un pienācīgi ievērojot vietējo un tradicionālo lietojumu un to, cik reāla ir neskaidrību rašanās iespēja. Puses savstarpēji paredz praktiskus nosacījumus, saskaņā ar kuriem atšķirami attiecīgo ģeogrāfiskās izcelsmes norāžu homonīmi, ņemot vērā to, ka jānodrošina vienlīdzīga attieksme pret iesaistītajiem ražotājiem, un to, ka patērētāji netiek maldināti. Homonīmu, kas maldina patērētāju, liekot domāt, ka produkta izcelsme ir citā teritorijā, nereģistrē pat tad, ja nosaukums ir pareizs attiecībā uz minētā produkta faktisko izcelsmes teritoriju, reģionu vai vietu.

4. Ja viena Puse sarunās ar trešo valsti ierosina aizsargāt minētās trešās valsts ģeogrāfiskās izcelsmes norādi un attiecīgais nosaukums ir otras Puses ģeogrāfiskās izcelsmes norādes homonīms, par to informē otru Pusi un dod tai iespēju izteikt savas domas pirms aizsardzības piešķiršanas attiecīgajam nosaukumam.

5. Nekas šajā nolīgumā neuzliek pienākumu kādai no Pusēm aizsargāt otras Puses ģeogrāfiskās izcelsmes norādi, kura nav aizsargāta tās izcelsmes valstī vai kuras aizsardzība šajā valstī beidzas. Ja ģeogrāfiskās izcelsmes norādes aizsardzība tās izcelsmes valstī beidzas, Puses par to paziņo viena otrai. Šāda paziņošana notiek saskaņā ar 10. panta 3. punktu.

6. Nekas šajā nolīgumā neskar personas tiesības tirdzniecības gaitā izmantot savu vai savu priekšgājēju vārdu darījumdarbībā, izņemot gadījumus, ja šo vārdu izmanto tādā veidā, ka tiek maldināti patērētāji.

5. pants

Ģeogrāfiskās izcelsmes norāžu lietošanas tiesības

1. Saskaņā ar šo nolīgumu aizsargātu nosaukumu var izmantot ikviens operators, kas tirgo attiecīgajai specifikācijai atbilstīgus lauksaimniecības produktus un pārtikas produktus.

2. Ja ģeogrāfiskās izcelsmes norāde ir aizsargāta saskaņā ar šo nolīgumu, aizsargātā nosaukuma izmantošana notiek bez lietotāju reģistrācijas un turpmākām maksām.

6. pants

Saistība ar preču zīmēm

1. Puses ex officio vai pēc jebkuras ieinteresētās personas pieprasījuma saskaņā ar katras Puses tiesību aktiem atsakās reģistrēt vai atzīst par nederīgu tādu preču zīmi, uz kuru attiecas jebkura no 4. panta 1. punktā minētajām situācijām saistībā ar aizsargātu līdzīga produkta ģeogrāfiskās izcelsmes norādi, ja preču zīmes reģistrācijas pieteikums ir iesniegts pēc dienas, kurā iesniegts pieteikums ģeogrāfiskās izcelsmes norādes reģistrācijai attiecīgajā teritorijā.

2. Attiecībā uz 2. pantā minētajām ģeogrāfiskās izcelsmes norādēm diena, kurā iesniegts reģistrācijas pieteikums, ir šā nolīguma spēkā stāšanās diena.

3. Attiecībā uz 3. pantā minētajām ģeogrāfiskās izcelsmes norādēm diena, kurā iesniegts reģistrācijas pieteikums, ir diena, kurā otrai Pusei nosūtīts pieprasījums aizsargāt ģeogrāfiskās izcelsmes norādi.

4. Pusēm nav pienākumu aizsargāt ģeogrāfiskās izcelsmes norādi, ievērojot 3. pantu, gadījumos, kad, ņemot vērā raksturīgas vai plaši pazīstamas preču zīmes, aizsardzība var maldināt patērētājus par produkta patieso izcelsmi.

5. Neskarot 4. punktu, Puses ģeogrāfiskās izcelsmes norādes aizsargā arī tad, ja pastāv iepriekšēja preču zīme. Iepriekšēja preču zīme ir preču zīme, kā izmantošana atbilst vienai no 4. panta 1. punktā minētajām situācijām un kas labticīgi pieteikta reģistrācijai, reģistrēta vai nodibināta lietošanas ceļā, ja tādu iespēju paredz attiecīgie tiesību akti, vienas Puses teritorijā pirms dienas, kurā otra Puse saskaņā ar šo nolīgumu iesniegusi pieteikumu aizsargāt ģeogrāfiskās izcelsmes norādi. Šādu preču zīmi var turpināt izmantot un atjaunināt neatkarīgi no ģeogrāfiskās izcelsmes norādes aizsardzības ar noteikumu, ka Pušu tiesību aktos par preču zīmēm nav pamatojuma preču zīmi uzskatīt par nederīgu vai to atsaukt.

7. pants

Izpildes nodrošināšana

Pušu iestādes atbilstīgi nodrošina 4.līdz 6. pantā paredzēto aizsardzību, lai nepieļautu un vajadzības gadījumā apturētu aizsargāto ģeogrāfiskās izcelsmes norāžu nelikumīgu izmantošanu. Šo aizsardzību tās īsteno arī pēc ieinteresētas personas pieprasījuma.

8. pants

Vispārīgi noteikumi

1. Visu 2. un 3. pantā minēto produktu importu, eksportu un tirdzniecību veic saskaņā ar normatīvajiem aktiem, kas ir piemērojami tās Puses teritorijā, kurā produktus laiž tirgū.

2. Ikvienu jautājumu, kas izriet no reģistrētas ģeogrāfiskās izcelsmes norādes produkta specifikācijām, izskata Apvienotajā komitejā, kas izveidota, ievērojot 10. pantu.

3. Saskaņā ar šo nolīgumu aizsargātu ģeogrāfiskās izcelsmes norāžu reģistrāciju var atsaukt tikai tā Puse, kuras teritorijā ir produkta izcelsme.

4. Produkta specifikācija, kas minēta šajā nolīgumā, ir specifikācija, tostarp tās grozījumi, ko apstiprinājušas tās Puses iestādes, kuras teritorijā ir produkta izcelsme.

9. pants

Sadarbība un pārredzamība

1. Puses tiešā veidā vai ar Apvienotās komitejas, kas izveidota, ievērojot 10. pantu, starpniecību uztur kontaktus visos jautājumos, kas saistīti ar šā nolīguma īstenošanu un darbību. Jo īpaši Puse var pieprasīt no otras Puses informāciju, kas saistīta ar produkta specifikācijām un to grozījumiem un kontroles noteikumu kontaktpunktiem.

2. Katra Puse publisko produktu specifikācijas vai to kopsavilkumu un kontroles noteikumu kontaktpunktus atbilstīgi otras Puses ģeogrāfiskās izcelsmes norādēm, kas aizsargātas, ievērojot šo nolīgumu.

10. pants

Apvienotā komiteja

1. Lai uzraudzītu ar šo nolīgumu saistīto virzību un lai intensificētu sadarbību un dialogu ģeogrāfiskās izcelsmes norāžu jomā, abas Puses vienojas izveidot Apvienoto komiteju, kurā ir Eiropas Savienības un Islandes pārstāvji.

2. Apvienotā komiteja lēmumus pieņem vienprātīgi. Tā izstrādā savu reglamentu. Tā sanāk pēc vienas Puses pieprasījuma pārmaiņus Eiropas Savienībā un Islandē laikā, vietā un veidā (kas var ietvert videokonferenci), par ko Puses savstarpēji vienojas, bet ne vēlāk kā 90 dienas pēc pieprasījuma.

3. Apvienotā komiteja nodrošina arī šā nolīguma pareizu darbību un var izskatīt jebkuru jautājumu par tā īstenošanu un norisi. Konkrēti tās atbildības jomā ietilpst:

a) grozījumi I pielikuma A daļā attiecībā uz atsaucēm uz Pušu teritorijās piemērojamajiem tiesību aktiem;

b) grozījumi I pielikuma B daļā attiecībā uz ģeogrāfiskās izcelsmes norāžu reģistrācijas un kontroles elementiem;

c) grozījumi II pielikumā attiecībā uz ģeogrāfiskās izcelsmes norādēm;

d) apmainīšanās ar informāciju par tiesību aktu izmaiņām un politikas virzību ģeogrāfiskās izcelsmes norāžu jomā un par jebkuru citu savstarpējas intereses jautājumu ģeogrāfiskās izcelsmes norāžu jomā;

e) apmainīšanās ar informāciju par ģeogrāfiskās izcelsmes norādēm, lai izvērtētu, vai būtu vajadzīga to aizsardzība saskaņā ar šo nolīgumu.

11. pants

Stāšanās spēkā

1. Šo nolīgumu Puses ratificē vai apstiprina saskaņā ar to iekšējām procedūrām.

2. Ņemot vērā 3. punktu, šis nolīgums stājas spēkā pirmā mēneša pirmajā dienā, kurš seko dienai, kad Puses viena otrai ir paziņojušas, ka 1. punktā minētās procedūras ir pabeigtas.

3. Ja šī diena ir pirms dienas, kad stājas spēkā Nolīgums vēstuļu apmaiņas veidā starp Eiropas Savienību un Islandi par lauksaimniecības produktu tirdzniecības papildu preferencēm, par kuru panākta vienošanās, pamatojoties uz EEZ līguma 19. pantu (Briselē, divi tūkstoši septiņpadsmitā gada divdesmit trešajā martā), šis nolīgums stājas spēkā vienlaicīgi ar minēto nolīgumu.

Съставено в Брюксел на двадесет и трети март през две хиляди и седемнадесета година. Hecho en Bruselas, el veintitrés de marzo de dos mil diecisiete. V Bruselu dne dvacátého třetího března dva tisíce sedmnáct. Udfærdiget i Bruxelles den treogtyvende marts to tusind og sytten. Geschehen zu Brüssel am dreiundzwanzigsten März zweitausendsiebzehn. Kahe tuhande seitsmeteistkümnenda aasta märtsikuu kahekümne kolmandal päeval Brüsselis. Έγινε στις Βρυξέλλες, στις είκοσι τρεις Μαρτίου δύο χιλιάδες δεκαεπτά. Done at Brussels on the twenty third day of March in the year two thousand and seventeen. Fait à Bruxelles, le vingt trois mars deux mille dix-sept. Sastavljeno u Bruxellesu dvadeset trećeg ožujka godine dvije tisuće sedamnaeste. Fatto a Bruxelles, addì ventitré marzo duemiladiciassette. Briselē, divi tūkstoši septiņpadsmitā gada divdesmit trešajā martā. Priimta du tūkstančiai septynioliktų metų kovo dvidešimt trečią dieną Briuselyje. Kelt Brüsszelben, a kétezer-tizenhetedik év március havának huszonharmadik napján. Magħmul fi Brussell, fit-tlieta u għoxrin jum ta’ Marzu fis-sena elfejn u sbatax. Gedaan te Brussel, drieëntwintig maart tweeduizend zeventien. Sporządzono w Brukseli dnia dwudziestego trzeciego marca roku dwa tysiące siedemnastego. Feito em Bruxelas, em vinte e três de março de dois mil e dezassete. Întocmit la Bruxelles la douăzeci și trei martie două mii șaptesprezece. V Bruseli dvadsiateho tretieho marca dvetisícsedemnásť. V Bruslju, dne triindvajsetega marca leta dva tisoč sedemnajst. Tehty Brysselissä kahdentenakymmenentenäkolmantena päivänä maaliskuuta vuonna kaksituhattaseitsemäntoista. Som skedde i Bryssel den tjugotredje mars år tjugohundrasjutton. За Европейския съюз Рог la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l'Union européenne Za Europsku uniju Per l'Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen За Исландия Por Islandia Za Island For Island Für Island Islandi nimel Για τηv Ισλανδία For Iceland Pour l'Islande Za Island Per l'Islanda Islandes vārdā – Islandijos vardu Izland részéről Għall-Iżlanda Voor IJsland W imieniu Islandii Pela Islândia Pentru Islanda Za Island Za Islandijo Islannin puolesta För Island

I PIELIKUMS A DAĻA Pušu tiesību akti Eiropas Savienības tiesību akti: Eiropas Parlamenta un Padomes Regula (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām; Komisijas Deleģētā regula (ES) Nr. 664/2014 (2013. gada 18. decembris), ar ko papildina Eiropas Parlamenta un Padomes Regulu (ES) Nr. 1151/2012 attiecībā uz Savienības simbolu izveidi aizsargātiem cilmes vietas nosaukumiem, aizsargātām ģeogrāfiskās izcelsmes norādēm un garantētām tradicionālām īpatnībām un attiecībā uz dažiem noteikumiem saistībā ar iegūšanas avotu, dažiem procedūras noteikumiem un dažiem papildu pārejas noteikumiem; Komisijas Īstenošanas regula (ES) Nr. 668/2014 (2014. gada 13. jūnijs), ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām. Islandes tiesību akti: Likums Nr. 130 par to, kā produktu nosaukumi aizsargājami kā cilmes vietas nosaukumi, ģeogrāfiskās izcelsmes norādes vai tradicionālās īpatnības, 2014. gada 22. decembris. B DAĻA Ģeogrāfiskās izcelsmes norāžu reģistrēšanas un kontroles elementi, kas minēti 2. panta 1. un 2. punktā 1. Reģistrs, kurā uzskaitītas teritorijā aizsargātas ģeogrāfiskās izcelsmes norādes. 2. Administratīvā procedūra, kurā pārbauda, vai ģeogrāfiskās izcelsmes norādes apliecina produkta izcelsmi vienas vai vairāku valstu teritorijā, reģionā vai apdzīvotā vietā, ja produkta ģeogrāfiskā izcelsme būtībā nosaka tā kvalitāti, reputāciju vai citas īpašības. 3. Prasība, ka reģistrētais nosaukums atbilst konkrētam produktam vai produktiem, kuriem ir noteikta produkta specifikācija, ko var grozīt vienīgi ar attiecīgu administratīvu procedūru. 4. Ražošanai piemērojamie kontroles noteikumi. 5. Tiesības ikvienam ražotājam, kas veic uzņēmējdarbību attiecīgajā teritorijā un ievēro kontroles sistēmas prasības, ražot ar aizsargāto nosaukumu marķēto produktu, ja attiecīgais ražotājs ievēro produkta specifikāciju. 6. Iebildumu procedūra, kas ļauj ņemt vērā nosaukumu iepriekšējo lietotāju likumīgās intereses neatkarīgi no tā, vai šie nosaukumi ir vai nav aizsargāti kā intelektuālais īpašums. 7. Noteikums, ka aizsargātie nosaukumi nevar kļūt par sugasvārdiem. 8. Reģistrēšanas noteikumi, kas var ietvert arī reģistrācijas atteikumu attiecībā uz reģistrēto apzīmējumu pilnīgiem vai daļējiem homonīmiem, apzīmējumiem, kas sarunvalodā parasti tiek lietoti kā vispārpieņemti kādu preču apzīmējumi, un apzīmējumiem, kuri ir augu šķirņu vai dzīvnieku šķirņu nosaukumi vai kuri tos ietver. Šādos noteikumos ņem vērā visu attiecīgo pušu likumīgās intereses. C DAĻA Kritēriji, kas iekļaujami 2. pantā minētajā iebildumu procedūrā 1. Nosaukums vai nosaukumu saraksts, attiecīgā gadījumā norādot atbilstīgo transkripciju ar latīņu burtiem. 2. Informācija par produktu grupu. 3. Uzaicinājums jebkurai dalībvalstij (Eiropas Savienības gadījumā) vai trešai valstij, vai jebkurai fiziskai vai juridiskai personai, kurai ir likumīgas intereses un kura veic uzņēmējdarbību vai ir pastāvīgais iedzīvotājs kādā dalībvalstī (Eiropas Savienības gadījumā), Islandē vai trešā valstī, celt iebildumus pret paredzēto reģistrāciju, iesniedzot attiecīgi pamatotu paziņojumu. 4. Paziņojumi par iebildumiem Eiropas Komisijai vai Islandes valdībai (Islandes Pārtikas un veterinārā iestāde (MAST)) jāsaņem divos mēnešos pēc informatīvā paziņojuma publicēšanas. 5. Paziņojumi par iebildumiem ir pieņemami vienīgi tad, ja tie saņemti 4. punktā minētajā termiņā un ja tajos norādīts, ka ierosinātā nosaukuma aizsardzība var radīt šādas situācijas: a) nosaukums ir pretrunā augu šķirnes vai dzīvnieku šķirnes nosaukumam un tāpēc var maldināt patērētāju par produkta patieso izcelsmi; b) nosaukums ir homonīms, kas maldina patērētāju, rosinot domāt, ka produktu izcelsme ir citā teritorijā, c) nosaukums, ņemot vērā preču zīmes reputāciju, atpazīstamību un lietošanas ilgumu, var maldināt patērētāju par produkta patieso identitāti; d) ierosinātā nosaukuma aizsardzība var apdraudēt pilnīgi vai daļēji identiska nosaukuma vai preču zīmes pastāvēšanu vai tādu produktu pastāvēšanu, kas likumīgi bijuši tirgū vismaz piecus gadus pirms informatīvā paziņojuma publicēšanas dienas; e) nosaukums atgādina sugasvārdu. 6. Kritērijus, kas minēti 5. punktā, izvērtē saistībā ar Eiropas Savienības teritoriju, kas intelektuālā īpašuma tiesību gadījumā nozīmē vienīgi teritoriju vai teritorijas, kurās šīs tiesības ir aizsargātas, vai Islandes teritoriju.